b'\n_START_ARTICLE_\nPoto\xc4\x8dka zijalka\n_START_SECTION_\nZgodovina raziskav\n_START_PARAGRAPH_\nPrvi raziskovalec je bil Avstrijec Josef Carl Gross (mati Slovenka) doma iz Bele na Koro\xc5\xa1kem. Kot \xc5\xa1tudent medicine je v letih 1926-1928 odkril \xc4\x8dlove\xc5\xa1ke sledi v zaklju\xc4\x8dku Poto\xc4\x8dke zijavke: ognji\xc5\xa1\xc4\x8de in ob njem ko\xc5\xa1\xc4\x8deno konico. Izkopal je veliko kosti jamskih medvedov. Grossovo poro\xc4\x8dilo v rokopisu iz leta 1929 hrani Koro\xc5\xa1ki de\xc5\xbeelni muzej v Celovcu._NEWLINE_Nelegalno kopanje v Poto\xc4\x8dki zijavki je Grossu prepre\xc4\x8dil Sre\xc4\x8dko Brodar, takrat profesor naravoslovja na celjski gimnaziji, ki je nadaljeval s kopanjem v letih 1928-1935. Brodar je izkopal 121 razli\xc4\x8dno ohranjenih ko\xc5\xa1\xc4\x8denih konic, 305 kamenih odbitkov, od tega pribli\xc5\xbeno 50 pravih kamenih orodij (retu\xc5\xa1irane kline in odbitki, praskala, vbadala). Posebnost predstavlja 8 pi\xc5\xa1\xc4\x8dali, ki so bile izdelane iz \xc4\x8deljustnic jamskega medveda. V glavnih kulturnih slojih je Brodar izkopal 20 kuri\xc5\xa1\xc4\x8d. Izkopal je tudi nepregledno koli\xc4\x8dino kosti jamskih medvedov in neznatno \xc5\xa1tevilo kosti, ki so pripadale drugim \xc5\xbeivalskim vrstam (40 vrst). Kosti jamskega medveda predstavljajo 99,9 odstotka vseh odkritih \xc5\xbeivalskih vrst v Poto\xc4\x8dki zijavki. _NEWLINE_Ker je bilo Brodarjevo paleontolo\xc5\xa1ko gradivo v zadnjih dneh II. svetovne vojne ob zavezni\xc5\xa1kem bombardiranju Celja uni\xc4\x8deno, so v letih 1997-2000 v Poto\xc4\x8dki zijavki potekala izkopavanja slovensko-avstrijske raziskovalne skupine (Vida Pohar, Martina Pacher, Gernot Rabeder). Z izkopavanji so predvsem \xc5\xbeeleli pridobiti kosti jamskega medveda za nadaljnje preiskave. Ob tem so na\xc5\xa1li dve ko\xc5\xa1\xc4\x8deni konici in nekaj kamenih odbitkov/orodij. _NEWLINE_Leta 2012 je v Poto\xc4\x8dki zijavki raziskoval Bo\xc5\xa1tjan Odar. Za razliko od predhodnikov ni v njej kopal, temve\xc4\x8d je \xc5\xbee prekopane jamske usedline iz \xc4\x8dasa Brodarjevih izkopavanj dal prenesti v Sol\xc4\x8davo, kjer so bile sprane na sitih. Tako so bili najdeni spregledani izdelki: 5 drobnih kamenih klinic, 5 ko\xc5\xa1\xc4\x8denih konic, rumena okra (barvilo), z vrezi okra\xc5\xa1en skrilavec (morda del nakita). _NEWLINE_Najdbe danes hrani Pokrajinski muzej Celje. Stalna razstava Poto\xc4\x8dka zijalka je postavljena v Gosti\xc5\xa1\xc4\x8du in muzeju Fir\xc5\xa1t v Logarski dolini.'